Nordjyllands Politi anholdt onsdag ved 11-tiden en 28-årig mand ved Cafe Parasollen på Boulevarden i Aalborg. Manden havde tidligere onsdag vist en pistol frem for de ansatte i Kirkens Korshær i Nørresundby. - Manden viste de ansatte, at han havde en pistol i bukselinningen, siger vagtchef Per Jørgensen fra Nordjyllands Politi. Den 28-årige mand var kendt af de ansatte og han blev derfor efterlyst med navn og signalement. Cafe Parasollen kontaktede politiet, da de så manden. - Han blev anholdt uden større dramatik. Nu skal vi vurdere, om han skal sigtes for en forbrydelse, siger Per Jørgensen. Manden havde ikke nogen pistol på sig, da han blev anholdt.

Referat:
En 28-årig mand er onsdag formiddag blevet anholdt, efter at han viste en pistol frem.